P6_TA(2006)0511

Bulgariens tiltrædelse

Europa-Parlamentets beslutning om Bulgariens tiltrædelse (2006/2114(INI))

Europa-Parlamentet,

- der henviser til sin samstemmende udtalelse af 13. april 2005 om Republikken Bulgariens ansøgning om at blive medlem af Den Europæiske Union [1],

- der henviser til traktaten om Republikken Bulgariens og Rumæniens tiltrædelse af Den Europæiske Union [2] undertegnet den 25. april 2005 (tiltrædelsestraktaten),

- der henviser til sine mange beslutninger og betænkninger om Bulgarien siden indledningen af tiltrædelsesforhandlingerne,

- der henviser til Kommissionens regelmæssige rapporter om Bulgariens forberedelser til tiltrædelse og navnlig dens meddelelse af 26. september 2006 med titlen "Tilsynsrapport om forberedelserne til EU-medlemskab i Bulgarien og Rumænien" (KOM(2006)0549),

- der henviser til forretningsordenens artikel 45,

- der henviser til betænkning fra Udenrigsudvalget og udtalelser fra Udvalget om Borgernes Rettigheder og Retlige og Indre Anliggender og Udvalget om Kvinders Rettigheder og Ligestilling (A6-0420/2006),

A. der henviser til, at det glæder sig over Kommissionens og Rådets bekræftelse af, at Bulgarien er tilstrækkeligt forberedt til EU-medlemskab fra den 1. januar 2007,

B. der henviser til, at Bulgarien ansøgte om tiltrædelse af Den Europæiske Union den 14. december 1995, formelt blev anerkendt som kandidatland den 16. juli 1997, indledte forhandlinger den 15. februar 2000, afsluttede sine tiltrædelsesforhandlinger med positivt resultat den 14. december 2004, underskrev tiltrædelsestraktaten den 25. april 2005 og ratificerede den, og at det sammen med Rumænien vil afslutte den historiske femte runde af EU's udvidelse,

C. der henviser til, at retningen, hastigheden og rytmen i reformerne har været konstant, og at moderniseringsprocessen bør betragtes som en fordel i sig selv og ikke kun som en forudsætning for tiltrædelse af EU,

D. der henviser til, at Bulgariens enorme indsats under omstillingsprocessen fortjener ubetinget anerkendelse; dette gælder især landets befolkning, der med stor tålmodighed har stået model til en uhørt politisk og økonomisk hestekur;

E. der henviser til, at reformprocessen i Bulgarien som i mange andre medlemsstater vil fortsætte i mange år efter tiltrædelsen, men at der er områder med særlige problemer, hvor der er mulighed for visse ledsageforanstaltninger, som vil tilskynde til at gøre det fornødne på det rette tidspunkt,

F. der henviser til, at det påhviler de nationale regeringer gennem overgangsordningerne i tiltrædelsestraktaterne samt i medfør af andre beføjelser at træffe afgørelser vedrørende migrationsspørgsmål såsom indskrænkning af arbejdstagernes frie bevægelighed, idet det må erkendes, at dette spørgsmål er blevet til et alvorligt problem som følge af, at der i visse medlemsstater føres en kaotisk asyl- og indvandringspolitik, der ikke har noget med EU's udvidelse at gøre;

1. lykønsker Bulgarien og glæder sig til dets tiltrædelse den 1. januar 2007 og til ankomsten af landets 18 medlemmer af Europa-Parlamentet samt dets kommissær og tjenestemænd i EU-institutionerne til sin tid; anerkender det fremragende bidrag, som Bulgariens observatører i Europa-Parlamentet har ydet siden september 2005;

2. lykønsker Kommissionens Generaldirektorat for Udvidelse for den yderst professionelle og ihærdige måde, hvorpå det har udført sit tilsynsarbejde, især gennem det sidste år, hvor udviklingen hen imod tiltrædelsen er accelereret, og bifalder dets velovervejede evalueringer af Bulgariens forberedelser til tiltrædelse,

3. bifalder resultatet af præsidentvalget den 29. oktober 2006; tilskynder præsidenten til at fortsætte sin proeuropæiske kurs og de nødvendige reformer, som denne kurs indebærer; beklager samtidig den kraftige tilsynekomst af anti-europæiske kræfter ved valget og opfordrer præsidenten til at bruge sin anden mandatperiode til at nedbringe den frygt, der næres af de bulgarske borgere, der er kritiske over for Bulgariens tiltrædelse af EU;

4. bemærker de områder, der kræver yderligere fremskridt, det presserende og fortsatte behov for opnåelse af håndgribelige resultater og andre ledsageforanstaltninger, som om nødvendigt kan bringes i anvendelse for at modvirke varige problemer; opfordrer de bulgarske myndigheder til at handle prompte og radikalt for at undgå eller minimere behovet for sådanne foranstaltninger, og fastholder, at Parlamentet fortsat skal spille en rolle i forbindelse med overvågningen af udviklingen; fastholder endvidere, at Kommissionen fortsat fuldt ud inddrager Parlamentet i overvågningen af udviklingen og fuldt ud medtager Parlamentet i alle overvejelser om at bringe beskyttelsesklausuler i anvendelse, idet Kommissionens formand indvilligede i at inddrage Parlamentet i tilfælde af, at beskyttelsesklausulen i artikel 39 i akten om tiltrædelsesvilkår vedrørende udskydelse af tiltrædelse indtil 2008 bringes i anvendelse;

5. opfordrer indtrængende til hurtig ratifikation af tiltrædelsestraktaten af de medlemsstater, der endnu ikke har gjort dette;

Politiske kriterier

6. insisterer på maksimal åbenhed i alle sektor, herunder gennemførelse af privatisering, udbud og offentlige indkøbsprocedurer, udnævnelser og forfremmelser inden for den offentlige sektor og retsvæsenet samt i retsprocedurer på samtlige niveauer for at fremme god regeringsførelse, effektivitet og tillid fra offentligheden,

7. slår til lyd for en styrkelse af den bulgarske ombudsmands rolle med henblik på at korrigere for administrative fejl, og for at han kan fungere som en antikorruptionsmekanisme, der vil kunne øge gennemsigtigheden af de institutionelle procedurer;

8. bifalder de bulgarske myndigheders fortsatte bestræbelser på at opfylde de løfter, som de har givet på området for retlige og indre anliggender, og de skridt, der er taget for at bekæmpe organiseret kriminalitet og korruption samt fuldføre reformen af retsvæsenet; forventer en stringent gennemførelse af foranstaltninger som udvidet og bedre uddannelse af politiet i efterforskning forud for domsbehandling, bedre samordning af korruptionsbekæmpelsesstrategier mellem de involverede parter og styrkelse af inspektoraternes institutionelle kompetence inden for den offentlige forvaltning for at opnå håndgribelige og synlige resultater, herunder effektiv tiltale mod og domfældelse af personer, der er indblandet i alvorlige forbrydelser;

9. forventer, at opmærksomheden omgående og intenst rettes imod opnåelsen af de målsætninger, der er specificeret i Kommissionens seneste tilsynsrapport, for at undgå at udløse sikkerhedsmekanismerne; efterlyser en mere effektiv indsats for at fastslå, forfølge og konfiskere aktiverne fra dem, der er involveret i organiseret kriminalitet; fastholder, at der skal opnås håndgribelige resultater, hvad angår håndhævelse og forfølgelse af sager med hvidvaskning af penge;

10. bifalder forbedringerne i organisation og administration af politiet og sikkerhedstjenesterne, med gennemførelsen af den nye lov om Indenrigsministeriet; opfordrer til udvidelse af de særlige politienheder, der er involveret i kampen imod organiseret kriminalitet, korruption — især ved grænserne — narko- og menneskehandel, og efterlyser endvidere forbedringer af lønninger og arbejdsforhold, hurtig forfremmelse af fremtrædende tjenestemænd og anskaffelse af moderne teknisk udstyr; opfordrer samtidig medlemsstaterne til at tilbyde specialiseret uddannelse og yderligere tilføjelse af politifolk med særlig ekspertise til det bulgarske politi, der skal hjælpe med at få bugt med de uopklarede storforbrydelser og indskrænke forbryderbossernes aktiviteter;

11. bifalder de ændringer, der er sket i anklagemyndigheden under den nye statsadvokat, herunder hurtige procedurer og skridt for at forhindre utidig afslutning af efterforskningen; efterlyser retsbestemmelser til at suspendere dommere, der er under intern disciplinærundersøgelse, og drastiske foranstaltninger imod anklagere, der har forhindret retfærdigheden i at ske fyldest, eller som har afsluttet sager på et falskt grundlag;

12. bifalder afgørelsen om at give adgang til det hemmelige politis arkiver, da det vil øge befolkningens tillid og være bevis på et klart brud med fortiden, og anbefaler, at sådanne afsløringer kontrolleres af en upartisk og velanskrevet kommission;

13. gentager sin opfordring til en forbedring af levevilkårene og de sanitære forhold i børnehjem og hjem for mentalt og fysisk handicappede, idet det erkender, at de eksisterende projekter og prioriteter ikke i tilstrækkelig grad opfylder børnenes og patienternes behov, hvorfor det slår til lyd for, at problemet med pleje i offentlige institutioner gøres til en national prioritet gennem forbedrede og velgennemtænkte programmer for afinstitutionalisering og midler fra Samhørighedsfonden, der tager sigte på at opnå væsentlige og synlige forbedringer i bygninger, levevilkår og pleje; gentager sin opfordring til en reform af adoptionslovgivningen;

14. erkender, at der er taget adskillige skridt til at integrere romaerne, og opfordrer til endnu større samordnede bestræbelser på at forbedre deres sprogfærdigheder, give dem bedre adgang til højere uddannelse, erhvervsuddannelse og beskæftigelse og tilbyde dem bedre sundhedspleje og familieplanlægning, idet de tilskyndes til at gøre alt, hvad de kan for at tilpasse sig samfundet i bred forstand og udnytte de muligheder, som stilles til deres rådighed;

15. opfordrer Kommissionen til både før og efter tiltrædelsen nøje at føre tilsyn med opfyldelsen af Bulgariens løfter med hensyn til beskyttelse af mindretal og til at inddrage dette spørgsmål i den samarbejdsog tilsynsmekanisme for perioden efter tiltrædelsen, som blev vedtaget for nylig;

Økonomiske kriterier

16. lykønsker Bulgarien med dets fortsatte økonomiske forbedringer, som har resulteret i 6,1 % vækst i BNP, højere reallønninger, faldende arbejdsløshed (8,7 %) og stærkt øget udenlandsk investering; understreger betydningen af en velovervejet makroøkonomisk politik og strukturelle reformer for at bevare stabiliteten og yderligere reducere handelsunderskuddet og underskuddet på det løbende budget samt fremme væksten og beskæftigelsen;

17. slår til lyd for øgede bestræbelser på at forbedre de mikroøkonomiske vilkår i Bulgarien for at fremme udviklingen af den private sektor og især SMV'er gennem skabelsen af gennemskuelige, lovgivningsmæssige, forvaltningsmæssige og reguleringsmæssige strukturer og indførelse af en mere fleksibel arbejdsmarkedslovgivning;

18. udtrykker bekymring over de fortsatte usynlige barrierer for udenlandske investorer; fastholder, at udbud og regulerende foranstaltninger skal være gennemsigtige, upartiske og let forståelige; opfordrer den bulgarske regering til at gøre noget ved forsinkelserne i de forvaltningsmæssige afgørelser, da det kan udgøre en risiko for udviklingen af en positivt investeringsklima i Bulgarien; anbefaler skatteincitamenter for at fremme indenlandske investeringer og bedre kommunikation og åbenhed mellem embedsmænd og virksomheder;

Fællesskabets regelværk

19. lykønsker de bulgarske myndigheder for næsten at have tilendebragt gennemførelsen af et bredt spektrum af komplekse aktiviteter vedrørende landbrug; anerkender det væsentlige fremskridt, der er sket i forbindelse med handel med levende dyr og dyrs velfærd, hvor de højeste standarder skal overholdes, f.eks. i forbindelse med transport og slagtning af dyr og behandling af dyreaffald; understreger betydningen af, at systemet for destruktion af døde dyr er fuldt ud operationelt på tiltrædelsestidspunktet, og forventer, at det vil være tilfældet; opfordrer til fuldendelse af de påkrævede grænsekontrolposter og en ihærdig indsats for at bringe den klassiske svinepest og andre dyresygdomme under kontrol, især der hvor der er risiko for den offentlige sundhed eller sikkerheden af fødevareforsyninger;

20. insisterer på, at Bulgarien udnytter muligheden for at indføre de højeste standarder for lufthavns- og flysikkerhed i betragtning af, at terrortruslen er af en sådan art, at et angreb på et givet land vil kunne lettes af svagheder ved sikkerhedsprocedurerne i et andet; opfordrer indtrængende til hurtig og verificerbar fuldendelse af samtlige korrigerende foranstaltninger for at overvinde svagheder i luftdygtigheden og vedligeholdelsen af fly, driftsprocedurer og certificering af flypersonale;

21. fastholder sine opfordringer til Rådet og Kommissionen om at sikre, at Bulgarien opfylder sine forpligtelser under tiltrædelsestraktatens artikel 30, hvad angår datoen for lukning af enhederne 3 og 4 i Kozloduy-atomkraftværket, som er blevet ratificeret af medlemsstaternes parlamenter; opfordrer EU-institutionerne til at overholde deres løfter, hvad angår finansieringen med 210 millioner EUR til Bulgarien for perioden 2007-2008 med henblik på lukning af Kozloduy-atomkraftværket;

22. understreger betydningen af korrekt forvaltning og kontrol med EU-midlerne for at sikre finansiel korrekthed og for så effektivt som muligt at kanalisere dem de rigtige steder hen, idet man følger procedurer, som er tilgængelige og let forståelige af personer uden for bureaukratiet;

23. henviser med hensyn til de situationer, hvor der kan træffes midlertidige foranstaltninger i løbet af de første tre år efter tiltrædelsen, til, at lignende foranstaltninger blev truffet efter den sidste udvidelse til fordel for alle involverede parter; giver udtryk for ønsket om, at disse mekanismer kun finder anvendelser på bestemte områder; påpeger, at hensigtsmæssige foranstaltninger til sikring af, at EU-politikker fungerer korrekt, kun kan ophæves, når de kriterier, som Kommissionen har fastsat, er opfyldt i fuld udstrækning;

24. lykønsker Bulgarien med det bidrag, som det har ydet til regional og international stabilitet og sikkerhed, især som medlem af NATO, og ser dets aftale med USA om brugen af militære faciliteter som et håndgribeligt bidrag til den transatlantiske alliance;

25. udtrykker sin fortsatte støtte til de bulgarske sygeplejersker og den palæstinensiske læge, der har været tilbageholdt i Libyen siden 1999; insisterer på, at den løbende retssag bringes til en hurtig og tilfredsstillende afslutning, og at de libyske myndigheder derefter yder passende kompensation for den tort, disse uskyldige mennesker har lidt;

*

* *

26. pålægger sin formand at sende denne beslutning til Rådet og Kommissionen, medlemsstaternes regeringer og parlamenter samt til Republikken Bulgariens regering nationalforsamling.

[1] EUT C 33 E, 9.2.2006, s. 409.

[2] EUT L 157, 21.6.2005, s. 11.

--------------------------------------------------